Coba ceritain soal Kwik Kian Gie dalam bahasa jawa

Kwik Kian Gie (Hanzi: 郭建義, pinyin: Guo Jianyi) () inggih punika satunggalipun ahli èkonomi lan pulitikus Indonésia ingkang taksih gadhah trah Tionghoa. Panjenenganipun njabat dados Mantri Koordinator Ékonomi (1999-2000) lan Mantri Perencanaan Pembangunan Nasional & Ketua Bappenas (2001-2004). Panjenenganipun kalebet funsionaris PDI-Perjuangan. Kwik naté kuliyah ing Fakultas Ékonomi Universitas Indonésia. Salajengipun Kwik kuliyah ing Nederlandsche Economische Hogeschool, Rotterdam, Walanda. Ing kutha punika panjenengaipun kepanggih kaliyan Dirkje Johanna de Widt, priyantun èstri Rotterdam ingkang salajengipun dados garwanipun. Kalih saking tiga putranipun miyos ing kutha wau.

Lulus saking Nederlandsche Economische Hogeschool nalika taun 1963, panjenenganipun langsung kondur dhateng Indonésia, nanging nyambut damel rumiyin minangka asistén atase kabudayan lan panerangan ing kadutaan ageng Républik Indonésia ing Den Haag. Panjenenganipun nyabut damel ing mrika namung satunggal taun dangunipun. Salajengipun, panjenenganipun dados dhirektur NV Handelsonderneming IPILO, Amsterdam. Taun 1970 panjenenganipun kondur dhateng Indonésia, lan naté nganggur ngantos satunggal taun sadèrèngipun nyobi jagad bisnis lan damel PT Indonésian Financing & Investment Company. Panjenenganipun ugi naté dados pandheganipun perusahaan sanèsipun. Salajengipun panjenenganipun nilar jagad bisnis ing taun 1987, sanajan ngantos taun 1990 namanipun taksih kaserat minangka dhirektur utami PT Altron Niagatama Nusa.